Die Hongkongse nasionale rugbyspan, met die bynaam die Drake, is een van die beter rugbyspanne in Asië naas Japan, en het op gereelde grondslag na die uitspeelwedstryde van die rugbywêreldbekerkwalifisering deurgedring. Rugby word in Hongkong sedert 1952 deur die Hongkongse Rugbyunie geadministreer, en die nasionale span neem jaarliks deel aan die Asiatiese Rugbykampioenskap. Die Hongkongse rugbyspan is tans (19 Februarie 2020) 20ste op Wêreldrugby se wêreldranglys gelys. Hongkong beskik oor een van die oudste rugbytradisies in Asië, en hul rugbygeskiedenis streek terug na die 19de eeu, toe Britse koloniste hulle in Hongkong gevestig en die sport saamgeneem het. Oor ’n lang tydperk was rugby in Hongkong tradisioneel met die Engelstalige burgers van Britse herkoms geassosieer, maar sedert die 1990’s is die sport ook deur die Kantoneestalige gemeenskap oorgeneem; die eerste van hierdie spelers is "Rambo" Leung Yeung Kit. Hongkong het in onlangse jare beter vertonings gelewer, nadat hulle tweede in die Asiatiese bekers van 2011, 2014 en 2015 geëindig het, en hulle het tydens die Rugbywêreldbeker 2015-kwalifisering tot die uitspeelwedstryd deurgedring, maar met 24–3 teen Uruguay verloor.